钦定古今图书集成/明伦汇编/氏族典/第349卷 > 《廖用贤尚友录》 > 丘镇
## 钦定古今图书集成/明伦汇编/氏族典/第349卷 > 《廖用贤尚友录》 > 丘镇

按《高唐州志》：“镇廪生，当本州土寇窃发之时，集乡勇
御之。寇执其母王氏，镇舍身翼母，同时遇害。”

《梁书丘仲孚传》：仲孚为山阴令，居职甚有声称，百姓
为之谣曰：“二傅沈、刘，不如一丘。”前世傅琰父子、沈宪、
刘元明相继宰山阴，并有政绩，言仲孚皆过之也。

《槁简赘笔》：“吴兴丘墓，一村之人皆姓丘，有碑列其族
党，称‘左史丘明之后，云明为鲁国史，左弱为邾国大
夫’。”按左史盖鲁史官，丘明乃姓名也。